

**คำประกาศเกียรติคุณ**

**นายคเณศ เค้ามูลคดี**

**ศิลปินแห่งชาติ สาขาศิลปะการแสดง (ภาพยนตร์และละครโทรทัศน์) พุทธศักราช ๒๕๖๐**

**นายคเณศ เค้ามูลคดี** (รอง เค้ามูลคดี) ปัจจุบันอายุ ๗๐ ปี เกิดเมื่อวันที่ ๒๖ กันยายน พ.ศ. ๒๔๙๐ ที่บ้านคลองมอญ อำเภอบางกอกใหญ่ จังหวัดธนบุรี สำเร็จการศึกษาระดับมัธยมปีที่ ๖ ที่โรงเรียนวัดบวรนิเวศ บิดาเป็นเจ้าของคณะฉลาด เค้ามูลคดี จึงได้รับการปลูกฝังการอ่านคำกลอน นิยายแปลจากภาษาจีนตั้งแต่เด็ก และได้ก้าวเข้าสู่วงการวิทยุ ตั้งแต่อายุ ๘ ขวบ อีกทั้งติดตามบิดาไปตามสถานที่ต่าง ๆ แสดงลิเกเกือบทั่วประเทศ พออายุ ๙ ขวบ ได้เข้าสู่วงการละครโทรทัศน์ แสดงเรื่องแรก คือ รอยร้าวในดวงจันทร์ ต่อมาได้แสดงละครคติชีวิตเยาวชนกับคณะเชนรัชดา ของ ฯพณฯ จอมพลถนอม กิตติขจร และคณะ ๖๙ การละครและภาพยนตร์

พ.ศ. ๒๕๐๘ ไทยทีวีสีช่อง ๔ (บางขุนพรหม) เปิดรับสมัครพนักงาน ด้วยใจรักการเป็นศิลปิน นายคเณศจึงสมัครเข้าทำงาน ได้พากย์ภาพยนตร์โทรทัศน์ เมื่อปี พ.ศ.๒๕๑๐ และยังได้เรียนรู้วิธีการพากย์ ต่อมาได้พากย์ภาพยนตร์ไทย เรื่อง “เพชรพระอุมา” โดยพากย์เป็นพระรอง ร่วมกับบรมครู คือ คุณจุรี โอศิริ และคุณสมพงษ์ วงศ์รักไทย จนกระทั้งได้พากย์เสียงพระเอกหลายท่าน เช่น มิตร ชัยบัญชา ไชยา สุริยัน สมบัติ เมทะนี นาท ภูวนัย กรุง ศรีวิไล ไพโรจน์ ใจสิงห์ สรพงศ์ ชาตรี ทูน หิรัญทรัพย์ ตลอดจนนักแสดงอื่น ๆ อีกมากมาย รวมทั้งพากย์ภาพยนตร์ต่างประเทศอีกจำนวนมาก และในเวลาต่อมาได้มีโอกาสเป็น ผู้กำกับการแสดง นายคเณศ เค้ามูลคดี ได้พัฒนาการทำงานในอาชีพศิลปินของตนตามลำดับด้วยความตั้งใจ อดทน วิริยะ ขยันใฝ่เรียนรู้ และมีคุณธรรม จริยธรรม มีสัมมาคารวะ เคารพผู้หลักผู้ใหญ่ เคารพกฎกติกามารยาท ทำให้เป็นที่รักใคร่ทั้งจากศิลปินรุ่นใหญ่ รุ่นลูกและรุ่นหลาน ได้รับการยอมรับทั้งในฝีมือการพากย์ การแสดง และความรู้ในศิลปวัฒนธรรมไทย โดยเฉพาะการใช้ภาษาไทยเป็นอย่างดี ก่อเกิดเป็นเอกลักษณ์เฉพาะตัวของรอง เค้ามูลคดี เป็นที่ชื่นชอบของผู้พบเห็นทั้งในจอและชีวิตจริง สร้างรอยยิ้มและเสียงหัวเราะให้กับผู้ชมเสมอมา จนได้รับความเคารพจากนักแสดงรุ่นหลัง เรียกว่า “พ่อรอง” ตลอดเวลาที่ทำงานในวงการบันเทิงนั้น ยังได้ร่วมงานการกุศลและงานสังคมเพื่อส่วนรวมเสมอมาไม่เคยขาด และยังใช้เวลาว่างไปสอนวิชาการพากย์ภาพยนตร์แก่นักศึกษาคณะนิเทศศาสตร์ ตามมหาวิทยาลัย และยังเป็นแบบอย่างให้ศิลปินรุ่นหลังได้ศึกษาและนำไปใช้ เพื่อจะได้อยู่ในวงการอาชีพนักแสดงอย่างมีคุณค่า ยั่งยืน เป็นที่จดจำตราบจนทุกวันนี้

**นายคเณศ เค้ามูลคดี** จึงได้รับยกย่องเชิดชูเกียรติเป็นศิลปินแห่งชาติ สาขาศิลปะการแสดง(ภาพยนตร์และละครโทรทัศน์) พุทธศักราช ๒๕๖๐



**คำประกาศเกียรติคุณ**

**ท่านผู้หญิงวราพร ปราโมช ณ อยุธยา**

**ศิลปินแห่งชาติ สาขาศิลปะการแสดง (นาฏศิลป์สากล) พุทธศักราช ๒๕๖๐**

**ท่านผู้หญิงวราพร ปราโมช ณ อยุธยา** ปัจจุบันอายุ ๗๕ ปี เกิดเมื่อวันที่ ๑ ธันวาคามพ.ศ.๒๔๘๕สมรสกับ พลเรือเอก หม่อมหลวงอัศนี ปราโมช องคมนตรี สำเร็จการศึกษาระดับปริญญาตรี สาขานาฏศิลปสากล จาก The Royal Ballet London UK หลังจบการศึกษาได้เดินทางกลับเมืองไทย และได้แสดงบัลเล่ต์ในบทมโนราห์ ต่อหน้าพระที่นั่ง ในงานบัลเล่ต์การกุศล ที่โรงละครศูนย์วัฒนธรรมหลังสนามเสือป่า ผู้ชมปรบมือให้เป็นที่โด่งดังมาก และนิตยสารสกุลไทยรายสัปดาห์พิมพ์ภาพลงหน้าปก ในขณะนั้น ต่อมาได้ทํางานที่ตนเองรักแสดงบัลเล่ต์ในบทนางเอก และเป็นครูสอนบัลเล่ต์โดยไปเป็นอาจารย์พิเศษให้กับสถาบันต่าง ๆ เช่น โรงเรียนจิตรลดา วิทยาลัยนาฏศิลป กรมศิลปากร ภาควิชาศิลปะการละคร คณะอักษรศาสตร์ จุฬาลงกรณ์มหาวิทยาลัย เป็นผู้แทนประจำประเทศไทย เพื่อจัดสอบวัดมาตรฐานของสถานบัน THE ROYAL ACADEMY OF DANCE, LONDON UK.

ท่านผู้หญิงวราพร ปราโมช ณ อยุธยา ได้จัดตั้งโรงเรียนนาฏศิลปสากล วราพร-กาญจนา เป็นผู้อำนวยการและอาจารย์ใหญ่ ตั้งแต่ พ.ศ.๒๕๑๙ - ๒๕๕๑ มีผลงานแสดงนำในบัลเล่ต์ เช่น เรื่อง พระราชินีกับนางวอตเติล โดยรับบทพระราชินี ในงานกาชาด สวนอัมพร กรุงเทพฯ เรื่อง มโนห์รา บัลเล่ต์ประกอบเพลงพระราชนิพนธ์ของพระบาทสมเด็จพระปรมินทรมหาภูมิพลอดุลยเดช บรมนาถบพิตร เรื่อง Swan Lake Act ll เรื่อง Gisell Act ll/Fugal Concerto Les Symphide/ Double concerto/ ความฝันอันสูงสุด เป็นต้น ผู้กำกับ เช่น กำกับการแสดงพิธีเปิด Auditorium ที่สวนอัมพร บัลเล่ห์เรื่อง Fairy’s Kiss กำกับการแสดงบัลเล่ต์ เรื่อง Classical Symphony /Divertissement/Nonet กำกับการแสดงบัลเล่ต์ เรื่องปางปฐม กำกับการแสดงบัลเล่ต์ เรื่อง Snow white เป็นต้น นอกจากนี้ ยังได้รับเชิญให้เป็นกรรมการจัดงานมหกรรม ศิลปะการแสดงและ ดนตรีนานาชาติ กรุงเทพฯ รวบรวมครูบัลเล่ต์ ที่ได้แยกย้ายกันไปเรียนต่อ กลับมาสอน และมาร่วมจัดตั้งเป็นสมาคมบัลเล่ต์แห่งประเทศไทย ใน พ.ศ ๒๕๓๒ และจัดการแสดงบัลเล่ต์หลายเรื่อง ได้แก่ เรื่องศรีปราชญ์ พ.ศ. ๒๕๓๖ กำกับการแสดงร่วมกับ คณะ LE JUNE BALLET DE FRANCE เรื่อง มัทนะพาธา ตลอดระยะเวลาในการทำงานทางด้าน นาฎศิลปสากล (บัลเล่ต์) ท่านผู้หญิงวราพร ปราโมช ณ อยุธยา ได้ทุ่มเทถ่ายทอดให้ความรู้แก่เยาวชนไทยให้ได้เข้าใจเข้าถึงและสามารถนำไปสร้างสรรค์งานการแสดงในรูปแบบต่างๆ ทั้งในประเทศและและต่างประเทศ มีลูกศิษย์ลูกหาหลายท่านที่ได้ออกมาจัดการแสดงหลายรูปแบบและประสพความสำเร็จ มีชื่อเสียง เช่น เช่น ศรวณีย์ ธนะธนิต เต้นอยู่ในคณะอเมริกัน บาริส เธียร์เตอร์ ที่นิวยอร์ก ประเทศสหรัฐอเมริกา เป็นต้น

**ท่านผู้หญิงวราพร ปราโมช ณ อยุธยา** จึงได้รับการยกย่องเชิดชูเกียรติเป็นศิลปินแห่งชาติ สาขาศิลปะการแสดง (นาฏศิลป์สากล) พุทธศักราช ๒๕๖๐



**คำประกาศเกียรติคุณ**

**นางรัตติยะ วิกสิตพงศ์**

**ศิลปินแห่งชาติ สาขาศิลปะการแสดง (นาฏศิลป์ไทย) พุทธศักราช ๒๕๖๐**

**นางรัตติยะ วิกสิตพงศ์** ปัจจุบันอายุ ๘๑ ปี เกิดวันที่ ๒๖ กรกฎาคม พ.ศ. ๒๔๗๙ ที่ตรอกบางวัดพระยาไกร เขตพระนคร พ.ศ. ๒๕๐๓ สำเร็จการศึกษาระดับประกาศนียบัตรนาฏศิลป์ชั้นสูง ที่วิทยาลัยนาฏศิลป กรมศิลปากร ต่อมาสำเร็จการศึกษาระดับปริญญาตรีศึกษาศาสตรบัณฑิต สาขานาฏศิลป์ไทย คณะนาฏศิลป์และดุริยางค์ วิทยาลัยเทคโนโลยีและอาชีวศึกษา เข้ารับราชการในตำแหน่งศิลปินจัตวา และตำแหน่งครู สอนนาฏศิลป์ไทย (ละคร) ที่โรงเรียนนาฏศิลป กรมศิลปากร ตำแหน่งสุดท้าย ก่อนเกษียณอายุราชการคือ ผู้อำนวยการวิทยาลัยนาฏศิลป กรมศิลปากร ปัจจุบันดำรงตำแหน่งผู้เชี่ยวชาญการสอนนาฏศิลป์ไทย (ละคร - พระ) สถาบันบัณฑิตพัฒนศิลป์ กระทรวงวัฒนธรรม

นางรัตติยะ วิกสิตพงศ์ เป็นผู้เชี่ยวชาญในวิชานาฏศิลป์ทั้งในด้านทฤษฎีและการปฏิบัติ มีความสามารถสูงในการแสดงหลายบทบาททั้งบทพระเอก นางเอก และบทบาทที่ต้องอาศัยทักษะพิเศษ โดยเฉพาะตัวละครที่จัดอยู่ในประเภท “พระใหญ่” เช่นเทพเจ้า กษัตริย์ ทั้งนี้ ด้วยบุคลิกลักษณะที่สง่างาม ลีลาท่ารำมีอัตลักษณ์ซึ่งในวงการนาฏศิลป์ยกย่องว่าเป็นรำแบบ “ทีพระทีพระยา” บทบาทต่างๆ ที่สร้างชื่อเสียงให้เป็นที่ประจักษ์ ได้แก่ การแสดงโขน เป็นพระอิศวร พระราม พระพรต ละครใน เป็นท้าวดาหา ปะการะกาหลา ท้าวดาหา สุหรานากง ละครนอกเป็นเจ้าเงาะ(ออกเพลงกลม) ท้าวรำไพ ชาละวัน ละครชาตรี เป็นรถเสน ท้าวอาทิตยวงศ์ ท้าวทุมราช,ละครพันทางเป็น พญางำเมือง ปู่เจ้าสมิงพราย เป็นต้น

นอกจากเป็นนักแสดงที่มีผลงานการแสดงทั้งในประเทศและต่างประเทศแล้ว ยังมีความสามารถ ในการกำกับการแสดง ได้ออกแบบสร้างสรรค์ผลงานด้านศิลปะการแสดงให้กับหน่วยงานในสังกัดและหน่วยงานอื่นๆ เป็นจำนวนมากและด้วยความรัก ศรัธทาในวิชาชีพจึงมุ่งมั่นทำหน้าที่ถ่ายทอดความรู้ด้านนาฏศิลป์ไทยให้กับสถานศึกษาสังกัดสถาบันบัณฑิตพัฒนศิลป์และสถาบันการศึกษาอื่นๆ อีกหลายแห่ง ถือเป็นการสร้างคุณประโยชน์ที่สำคัญต่อการอนุรักษ์ สืบสาน สืบทอด และการพัฒนามรดกทางวัฒนธรรมของชาติ เพื่อฝากไว้เป็นสมบัติแก่อนุชนรุ่นหลังได้ภาคภูมิใจ และเป็นการประกาศเกียรติคุณให้เป็นที่ประจักษ์ในสังคมโลก โดยผ่านการอุทิศตนมาโดยตลอดระยะเวลาที่ยาวนาน เป็นผู้ที่พร้อมด้วยความเมตตา ยกย่องและให้เกียรติ แม้แต่ผู้ที่มีอาวุโสน้อยกว่า มีศิษย์ที่ผ่านการอบรมสั่งสอน เพื่อสานต่อการธำรงรักษาภูมิปัญญาของบรรพบุรุษมากมายทั่วทุกภูมิภาค นับว่าท่านได้สร้างคุณูปการต่องานศิลปวัฒนธรรม สิ่งที่เน้นให้เห็นคุณลักษณะพิเศษ คือ ในปี พ.ศ.๒๕๓๙ ได้รับเข็ม "คุรุสดุดี" ในฐานะครูผู้ประพฤติตนมีจรรยามารยาทดีเด่น อันถือเป็นแบบอย่างที่ดีแก่อนุชนรุ่นหลัง เป็นปูชนียบุคคลที่ควรยึดเป็นต้นแบบอย่างยิ่ง

**นางรัตติยะ วิกสิตพงศ์** จึงได้รับการยกย่องเชิดชูเกียรติเป็นศิลปินแห่งชาติ สาขาศิลปะการแสดง (นาฏศิลป์ไทย) พุทธศักราช ๒๕๖๐



**คำประกาศเกียรติคุณ**

**นายบุญศรี รัตนัง**

**ศิลปินแห่งชาติ สาขาศิลปะการแสดง (ดนตรีพื้นบ้านล้านนา) พุทธศักราช ๒๕๖๐**

**นายบุญศรี รัตนัง** ปัจจุบันอายุ ๖๔ ปี เกิดเมื่อวันที่ ๕ มีนาคม พ.ศ. ๒๔๙๖ ที่อำเภอสันทราย จังหวัดเชียงใหม่ พ.ศ. ๒๕๕๖ สำเร็จการศึกษาระดับมัธยมศึกษาตอนปลาย จากศูนย์การศึกษานอกระบบและการศึกษาตามอัธยาศัย อำเภอสันทราย จังหวัดเชียงใหม่ ด้วยมีนิสัยรักการดนตรีมาตั้งแต่เล็ก ได้ฝึก การเล่นดนตรีพื้นเมืองประเภทซึง-สะล้อ ขลุ่ย เป่าปี่จุม และการขับซอกับครูดนตรีล้านนาที่มีมีชื่อเสียง ในสมัยนั้นหลายท่าน จนสามารถเล่นเครื่องดนตรีได้อย่างคล่องแคล่วและชำนาญ

นายบุญศรี รัตนัง พ.ศ. ๒๕๑๓ เริ่มรับจ้างเป่าปี่ในงานซอ เล่นตลกประจำคณะละครซอลูกเอื้องเมืองเหนือ พ.ศ. ๒๕๑๖ ทำงานทั่วไปประจำวงดนตรี คณะอำนวยโชว์ ต่อมา พ.ศ. ๒๕๑๙ ตั้งวงดนตรีพื้นเมืองประยุกต์ชื่อ วงลูกทุ่ง ลานทอง ต่อมาเข้าสู่วงการซอโดยได้รับการสนับสนุนจากนายประสิทธิ์ ศรีสมเพชร และเริ่มฝึกแต่งเพลงใส่ทำนองเพลงแนวพื้นบ้านภาคเหนือ จนกระทั่งในปี พ.ศ. ๒๕๒๕ เริ่มร้องเพลงลูกทุ่งคำเมืองชุด "ลุงอดผ่อบ่ได้" และ "บ่าวเคิ้น" เป็นนักร้องประจำอยู่วงดนตรีคณะศรีสมเพชรวงใหญ่ ถือว่าเป็นบุคคลแรกที่เริ่มต้นสร้างแนวเพลงนี้ขึ้นทำผลงานซอออกมานับตั้งแต่ปี พ.ศ. ๒๕๓๐ จนถึงปัจจุบัน มีผลงานเพลงที่แต่งขึ้นมาทั้งหมด ประมาณ ๕๐๐ กว่าเพลง มีผลงานอัลบั้มซอพื้นบ้านมาแล้วกว่า ๓๐ ชุด ผลงานที่มีชื่อเสียง เช่น เมาตึงวัน สามตอง เบื่อผัวสามตอง หนุ่มรถอีแต๋นครวญ คุณนายป่ามป้าม เฒ่าจอมโว ซอลูกทุ่งเบิกฟ้า ผัวเปรต ซอสามจังหวะ เงินบาทลอยตัว อเมซิ่งไทยแลนด์ ขี้เมาอ้อนเมีย แหล่หอยไห้ เป็นต้น มีบทเพลงซอพื้นบ้านที่ประพันธ์บทขึ้นมาใหม่ สะท้อนปัญหาสังคม เยียวยาสุขภาพจิต ส่งเสริมความเข้าใจทางการเมือง ความรู้ในทางพุทธศาสนา วัฒนธรรมประเพณี และสร้างความบันเทิงให้กับประชาชน ผลงานซอบางเรื่องที่มีการนำมาบันทึกเสียงใหม่ และจัดทำในรูปแบบของซอเพื่อการศึกษา มีการจัดทำเป็น วีซีดี ซอคาราโอเกะ เพื่อการศึกษาขึ้นเป็นครั้งแรกในล้านนา ในจำนวนนี้ เพลงแห่ครัวตาน จากอัลบั้มกลองยาวสามช่า ได้รับรางวัล ศิลปินเพลงยอดเยี่ยมพื้นบ้านภาคเหนือ รางวัลพระพิฆเนศทองพระราชทาน ครั้งที่ ๑ จากสมาคมดนตรีแห่งประเทศไทย เคยเข้าแข่งขันการประกวดวงดนตรีพื้นเมืองประยุกต์ ในนามวง “ลูกทุ่งลานทอง” ได้รับรางวัลรองชนะเลิศอันดับ ๑ ที่รายการลูกทุ่งลานนา สถานีโทรทัศน์ ช่อง ๘ ลำปาง เมื่อปี พ.ศ. ๒๕๒๖ ได้รับยกย่องเชิดชูเกียรติเป็นผู้มีผลงานดีเด่นทางด้านวัฒนธรรม สาขาศิลปะการแสดง (ดนตรีพื้นบ้านล้านนา) จากคณะกรรมการวัฒนธรรมแห่งชาติ พ.ศ. ๒๕๓๗

ความสามารถนอกจากการขับซอ การประพันธ์บทซอพื้นเมือง เพลงลูกทุ่งคำเมือง ยังเป็น ผู้สร้างสรรค์เครื่องดนตรีพื้นเมือง พัฒนาให้มีศักยภาพในการบรรเลงร่วมกับวงดนตรีสากล สร้างแบบเรียนแบบฝึกดนตรีพื้นเมืองเพื่อการศึกษามากมาย รวบรวมโน้ตเพลงพื้นบ้าน ตำราเป่าขลุ่ยล้านนา และปัจจุบันยังเป็นวิทยากรบรรยายความรู้ทางดนตรีพื้นเมืองสู่สังคมตลอดเวลาทั้งในพื้นที่สถานศึกษาและพื้นที่สาธารณะ นอกจากนี้ ยังก่อตั้งศูนย์สืบสานรอยล้านนาภูมิปัญญาท้องถิ่นขึ้นมาจากทุนส่วนตัว ตั้งแต่ พ.ศ.๒๕๔๑ จนถึงปัจจุบัน เปิดสอนความรู้วัฒนธรรมล้านนาแก่ผู้สนใจโดยไม่คิดค่าใช้จ่าย ผลิตลูกศิษย์ที่สืบสานมรดกความรู้วัฒนธรรมล้านนานับหลายร้อยคน

**นายบุญศรี รัตนัง** จึงได้รับการยกย่องเชิดชูเกียรติเป็นศิลปินแห่งชาติ สาขาศิลปะการแสดง (ดนตรีพื้นบ้านล้านนา) พุทธศักราช ๒๕๖๐



**คำประกาศเกียรติคุณ**

**นายพิมพ์ปฏิภาณ พึ่งธรรมจิตต์**

**ศิลปินแห่งชาติ สาชาศิลปะการแสดง (ดนตรีไทยสากล) พุทธศักราช ๒๕๖๐**

**นายพิมพ์ปฏิภาณ พึ่งธรรมจิตต์** ปัจจุบันอายุ ๗๙ ปี เกิดวันที่ ๑๖ กุมภาพันธ์ พุทธศักราช ๒๔๘๑ ที่อำเภอยี่งอ จังหวัดนราธิวาส พ.ศ. ๒๔๙๘ สำเร็จการศึกษาระดับมัธยมปลาย ที่โรงเรียนสันติราษฎรบำรุง จังหวัดกรุงเทพมหานคร พ.ศ. ๒๕๐๑ สำเร็จการศึกษาระดับปประกาศนียบัตรวิชาชีพ ที่โรงเรียนพาณิชย์การธนบุรี ระหว่างที่กำลังศึกษาเล่าเรียนที่โรงเรียนประจำจังหวัดนราธิวาส ได้ฝึกการเล่นดนตรีอยู่ในวงโยธวาทิตของโรงเรียน และได้หัดเรียนเครื่องดนตรีชิ้นแรกคือ “ปิคโคโล่” ต่อมาได้ร่วมบรรเลงกับวงแตรวงของโรงเรียนขณะที่ศึกษาในระดับมัธยมศึกษา ที่โรงเรียนสันติราษฎร์บำรุง ได้มีโอกาสเรียนดนตรีในระดับที่สูงขึ้นจากครูผู้สอนจากวงดุริยางค์ ของกรมตำรวจ พ.ศ. ๒๔๙๙ ก็ได้ศึกษาด้านดนตรีที่สูงขึ้นกับอาจารย์ อาวุธ เมฆเรียบ ซึ่งเป็นอาจารย์สอนทางด้านดนตรีของโรงเรียนพณิชย์การพระนครด้วย ในระหว่างที่ศึกษาได้มีโอกาสเล่นดนตรีในงานแสดงต่างๆ และต่อมาได้สมัครเรียนด้านการเรียบเรียงเสียงประสานกับอาจารย์แมนรัตน์ ศรีกรานนท์ ศิลปินแห่งชาติ ที่โรงเรียนดนตรีสยามกลการ ปทุมวัน รุ่นแรกอีกด้วย

พ.ศ. ๒๕๐๕-๒๕๐๖ พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้เสด็จทรงดนตรีร่วมกับนักดนตรีของมหาวิทยาลัยธรรมศาสตร์ นายพิมพ์ปฏิภาณ พึ่งธรรมจิตต์ได้ร่วมเล่นแซกโซโฟน ในวงดนตรี TU.Band ของมหาวิทยาลัยธรรมศาสตร์ด้วย และเป็นผู้หนึ่งที่ได้ร่วมเล่นดนตรีแซกโซโฟน ด้วยเป็นผู้ที่มีใจร่าเริง แจ่มใสและมีอารมณ์ดีอยู่เสมอ และสามารถพูดภาษามลายู (ยาวี) ได้อย่างคล่องแคล่ว และออกเสียงได้อย่างชัดเจน จึงเป็นพื้นฐานที่สำคัญที่นายพิมพ์ปฏิภาณสามารถนำไปประยุกต์ใช้ในการแต่งเพลงและการเรียบเรียงเสียงประสาน โดยใช้วิธีการสร้างแนวทำนองให้สอดคล้องกับ คำร้อง เนื้อหาและความหมายของเพลง รวมทั้งใช้เทคนิคแบบดนตรีสากลและเลือกใช้เครื่องดนตรีได้อย่างเหมาะสมสื่อถึงอารมณ์ของเพลงได้อย่างไพเราะ ผลงานประพันธ์ เช่น เพลงแม่สาย เพลงพะวงรัก เพลงเทพธิดาดอย เพลงโชคดีที่มีในหลวงเพลงสมเด็จย่าของชาวไทยเพลงพุทธานุภาพ เพลงมหาราชินี เป็นต้น พิมพ์ปฏิภาณ ยังคงสร้างสรรค์ผลงานออกมาอย่างอย่างสม่ำเสมอ รวมทั้งได้สร้างห้องบันทึกเสียง เป็นที่ถ่ายทอด ให้ความรู้และเทคนิคในการร้องเพลงให้แก่นักร้องและผู้ที่มาบันทึกเสียง ทั้งยังควบคุม การฝึกฝนร้องเพลงให้กับกลุ่มที่มาร้องเพลงประสานเสียงสร้างศิลปินลูกกรุงหน้าใหม่อย่างต่อเนื่อง

**นายพิมพ์ปฏิภาณ พึ่งธรรมจิตต์** จึงได้รับการยกย่องเชิดชูเกียรติเป็นศิลปินแห่งชาติ สาขาศิลปะการแสดง (ดนตรีไทยสากล) พุทธศักราช ๒๕๖๐



**คำประกาศเกียรติคุณ**

**นายวิรัช อยู่ถาวร**

**ศิลปินแห่งชาติ สาขาศิลปะการแสดง (ดนตรีสากล) พุทธศักราช ๒๕๖๐**

**นายวิรัช อยู่ถาวร** ปัจจุบันอายุ ๗๔ ปี เกิดเมื่อวันที่ ๑๕ พฤศจิกายน พ.ศ. ๒๔๘๖ ที่อำเภอเมือง จังหวัดอ่างทอง สำเร็จการศึกษาระดับอุดมศึกษาที่คณะรัฐศาสตร์ มหาวิทยาลัยธรรมศาสตร์ ศึกษา ด้านดนตรีด้วยตัวเองตั้งแต่สมัยเป็นเด็ก โดยเริ่มฟังเพลงลูกทุ่งจากวิทยุ เมื่อเรียนอยู่ชั้นมัธยมศึกษาตอนต้น ได้หัดเครื่องดนตรีชิ้นแรกคือ หีบเพลงเป่า (Harmonica) ด้วยใจรักในเสียงเพลงและชอบร้องเพลง ได้เดินทางมาศึกษาต่อในระดับมัธยมตอนปลาย ที่โรงเรียนผดุงศิษย์พิทยา และศึกษาดนตรีที่กรุงเทพมหานคร ในขณะนั้นดนตรีสากลของโลกตะวันตกเป็นที่นิยมแพร่หลายมากในประเทศไทย ทำให้ซึมซับดนตรีแนวต่าง ๆ เข้ามาเป็นส่วนหนึ่งในการศึกษาดนตรี อีกทั้งยังได้เก็บเกี่ยวประสบการณ์โดยการฟังดนตรีแนวต่าง ๆ อย่างต่อเนื่อง ต่อมาได้ศึกษาเครื่องดนตรีเปียโนจากโรงเรียนสยามกลการ รวมทั้งเครื่องดนตรีอิเล็กโทน ทรอมโบน และการเรียบเรียงเสียงประสาน ด้วยมีเอกลักษณ์ในด้านความจำที่เป็นเลิศ มีความกระตือรือร้น และมีความมานะอดทน สามารถเรียนรู้ได้อย่างรวดเร็ว ทั้งยังเพิ่มพูนความรู้สม่ำเสมอไม่หยุดนิ่ง จนประสบความสำเร็จมีความเชี่ยวชาญและปฏิบัติเครื่องดนตรีได้หลากหลาย

นายวิรัช อยู่ถาวร เริ่มจากการเป็นนักดนตรีอาชีพประจำกองดุริยางค์ทหารเรือ ได้ออกแสดงบ่อยครั้งเป็นการสั่งสมประสบการณ์และมีโอกาสรู้จักกับวงดนตรีต่าง ๆ ทำให้ได้ร่วมเล่นกับวงดนตรี เช่นวง Silver Sand วง BEC Orchestra ของสถานีโทรทัศน์ไทยทีวีสีช่อง ๓ ในตำแหน่งทรอมโบนและคุมวง วง ม.ศ. วงยามาฮ่า ซาวด์ เป็นต้น ต่อมาได้จัดตั้งวงดนตรีขึ้นและเป็นผู้อำนวยเพลงในนาม KPN ในด้านนักแต่งเพลง ได้รับมอบหมายจากทางทีวีสีช่อง ๓ ให้เป็นผู้แต่งเพลงประกอบละครเรื่อง “จิตไม่ว่าง” เป็นเรื่องแรก นอกจากเพลงประกอบละครแล้วยังได้แต่งเพลงให้กับนักร้องในยุคนั้นอีกหลายเพลง เช่น หากมีเธอ ครั้งหนึ่ง (ของหัวใจ) รวมทั้งแต่งเพลงให้กับสถาบันต่าง ๆ ผลงานที่สร้างความภาคภูมิใจมากที่สุด คือ การได้ถวายงานรับใช้พระบาทสมเด็จพระปรมินทรมหาภูมิพลอดุลยเดช บรมนาถบพิตร และพระบรมวงศานุวงศ์ โดยเฉพาะสมเด็จพระเจ้าลูกเธอ เจ้าฟ้าจุฬาภรณวลัยลักษณ์ฯ ได้แต่งเพลงถวาย เช่น เพลงใกล้ดวงใจแต่ไกลสุดฟ้า เพลงสายสัมพันธ์สองแผ่นดิน นอกจากนี้ ยังได้ปฏิบัติหน้าที่ในฐานะผู้อำนวยเพลง วงดนตรีเฉลิมราชย์ เป็นกรรมการผู้ก่อตั้งและประธานกรรมการบริหารบริษัท ลิขสิทธิ์ดนตรี (ประเทศไทย) จำกัด โดยมีเป้าหมายเพื่อพิทักษ์ผลประโยชน์ทางลิขสิทธิ์ รวมทั้งสนับสนุนให้นักแต่งเพลงสามารถดูแลและบริหารสิทธิในงานสร้างสรรค์ของตน จากความสามารถและสร้างคุณประโยชน์ทางด้านดนตรีมาอย่างต่อเนื่อง ส่งผลให้ได้รับหลรางวัลหลายรางวัล เช่น ได้รับรางวัลนักดนตรีดีเด่นพระราชทาน ในการประกวด วงดนตรีสตริงคอมโบ้ จัดโดยสมาคมดนตรีแห่งประเทศไทยในพระบรมราชูปถัมภ์ รางวัลแผ่นเสียงทองคำพระราชทาน ในการบรรเลงเพลงภาพยนตร์เพชรตัดเพชร รางวัลเมขลา ๒ ครั้ง จากการแต่งเพลงนำละคร เรื่อง จิตไม่ว่างและแต่ปางก่อน เป็นต้น

**นายวิรัช อยู่ถาวร** จึงได้รับยกย่องเชิดชูเกียรติเป็นศิลปินแห่งชาติ สาขาศิลปะการแสดง (ดนตรีสากล) พุทธศักราช ๒๕๖๐



**คำประกาศเกียรติคุณ**

**นายยุทธนา มุกดาสนิท**

**ศิลปินแห่งชาติ สาขาศิลปะการแสดง (ภาพยนตร์และละครโทรทัศน์) พุทธศักราช ๒๕๖๐**

**นายยุทธนา มุกดาสนิท** ปัจจุบันอายุ ๖๕ ปี เกิดเมื่อวันที่ ๒๕ พฤษภาคม พ.ศ.๒๔๙๕   
ที่กรุงเทพมหานคร สำเร็จการศึกษาระดับปริญญาตรีวารสารศาสตรบัณฑิต มหาวิทยาลัยธรรมศาสตร์ ในวัยเด็กเป็นผู้ที่มีความสามารถทางด้านศิลปะทั้งทางด้านการวาดภาพและการประพันธ์ โดยภาพและงานเขียนมักจะได้คะแนนดีเสมอ จนทำให้มีความมุ่งหวังที่จะเป็นนักเขียนและสื่อสารมวลชน ในระหว่างการศึกษานั้น ได้ร่วมแสดงละคร เรื่อง อวสานของเซลล์แมน ซึ่งแปลมาจาก Death of a Salesman ได้รับรางวัลพูลิซเซอร์ ของ อาเธอร์มิลเลอร์ ของคณะอักษรศาสตร์ จุฬาลงกรณ์มหาวิทยาลัย การแสดงละครครั้งนั้นเป็นการเปิดโลกทัศน์และเป็นเส้นทางชีวิตในเวลาต่อมา ในการศึกษาวิชาการภาพยนตร์ ได้เรียนเป็นรุ่นแรก ของการเปิดการเรียนการสอน ที่คณะวารสารศาสตร์ ต่อมามีโอกาสได้ฝึกงานกับ ละโว้ภาพยนตร์ ของพระเจ้าวรวงศ์เธอ พระองค์เจ้าอนุสรมงคลการ ในกองถ่ายเรื่อง แหวนทองเหลือง จากความทุ่มเททำให้สามารถแสดง ไปจนถึงกำกับการแสดง และกำกับละครเพลง จากพื้นฐานภาพยนตร์ไปจนถึงการเขียนบท อีกทั้งการสร้างภาพยนตร์ได้ และในขณะเดียวกันก็ได้แสดงละครเวทีของมหาวิทยาลัยในบทนำเรื่อง วัยวุ่น ต่อมาได้ทำละครเวทีขนาดยาว ๔ ชั่วโมง ในเรื่อง สี่แผ่นดิน โดยดัดแปลงจากบทประพันธ์ของ หม่อมราชวงศ์คึกฤทธิ์ ปราโมช ที่หอประชุมเล็กมหาวิทยาลัยธรรมศาสตร์ การจัดทำละครในครั้งนั้นได้รับความชื่นชมเป็นอันมาก

ตลอดเส้นทางศิลปินของ ยุทธนา มุกดาสนิท นั้น นอกจากการสร้างผลงานภาพยนตร์ชิ้นสำคัญไว้ให้แวดวงศิลปะไทยแล้ว เขายังสร้างบุคลากรใหม่ๆ และมีคุณภาพ ขึ้นมาประดับวงการบันเทิงไทยด้วย กระทั่งเขาได้เป็นตัวตั้งตัวตีในการสร้างละครวารสารฯ ขึ้น โดยริเริ่มในปีแรก เมื่อปี พ.ศ. ๒๕๒๓ ด้วย ‘หมอผีครองเมือง’ ดัดแปลงมาจาก The Crucible ของ อาร์เธอร์มิลเลอร์ ซึ่งเขาลงมือกำกับเองแล้วผลักดันให้นักศึกษาทำในส่วนต่างๆ จนเกิดเป็น ‘ละคอนเวทีวารสาร’ ขึ้นปีแรก ออกแสดงที่หอประชุม เอยูเอ นับจากนั้น ก็ปล่อยมือให้นักศึกษาทำกันเองเรื่อยมาจน ‘ละคอนวารสาร’ กลายเป็นธรรมเนียมหนึ่งของคณะวารสารศาสตร์ไปแล้ว ด้วยความเอกอุด้านภาพยนตร์และมีชื่อเสียงขจรไปไกลทำให้ได้รับเชิญร่วมวางหลักสูตรภาพยนตร์ ของภาควิชาภาพยนตร์ มหาวิทยาลัยรังสิต ได้รับการยอมรับอย่างดีโดยสร้างบุคลากรรุ่นใหม่น่าสนใจหลายคนป้อนสู่อุตสาหกรรมภาพยนตร์และหนังสั้น ศิษย์ที่มีชื่อเสียง เช่น พิชัย จรัสบุญประชา นั่งเล่น’ และ ภาคภูมิ วงศ์ภูมิ เป็นต้น

ตลอดชีวิตการทำงานนั้น ด้วยความเชี่ยวชาญในวิชาชีพและชื่อเสียงของผลงานแต่ละชิ้น จึงได้รับเชิญจากมหาวิทยาลัยอื่นๆ เรื่อยมา จากความรู้ที่สั่งสมมาถ่ายทอดได้บรรยายให้นักเรียน นิสิต นักศึกษาได้เรียนรู้ รวมทั้งถ่ายทอดจากการร่วมงานกันในแต่ละสาขาวิชาชีพ จึงมีลูกศิษย์เติบโตเป็นผู้ขับเคลื่อนศิลปะ ด้านภาพยนตร์ศิลปะการละครกระจายอยู่ในวงการบันเทิงไทยในปัจจุบันมากมาย

**นายยุทธนา มุกดาสนิท** จึงได้รับยกย่องเชิดชูเกียรติเป็นศิลปินแห่งชาติ สาขาศิลปะการแสดง (ภาพยนตร์และละครโทรทัศน์) พุทธศักราช ๒๕๖๐



**คำประกาศเกียรติคุณ**

**ศาสตราจารย์มัทนี รัตนิน**

**ศิลปินแห่งชาติ สาขาศิลปะการแสดง (ละครเวที) พุทธศักราช ๒๕๖๐**

**ศาสตราจารย์มัทนี รัตนิน** ปัจจุบันอายุ ๘๐ ปี เกิดเมื่อวันที่ ๑ พฤษภาคม พ.ศ. ๒๔๘๐ ที่กรุงเทพมหานคร สำเร็จการศึกษาปริญญาตรีทางภาษาและวรรณกรรมฝรั่งเศส จาก Wellesley College สหรัฐอเมริกา ปริญญาโททางภาษาและวรรณกรรมฝรั่งเศส จากมหาวิทยาลัย Middlebury Graduate School of French at the Sorbonne, Paris ประกาศนียบัตรทางกำกับและผลิตรายการโทรทัศน์ จาก B.B.C. และ The Royal Society of Television ลอนดอน ปริญญาเอกทางการละคร จาก School of Oriental and African Studies (SOAS) ลอนดอน ประเทศอังกฤษ เริ่มรับราชการที่มหาวิทยาลัยธรรมศาสตร์ จนเกษียณอายุราชการ ในตำแหน่งศาสตราจารย์ เป็นผู้ก่อตั้งภาควิชาการละคร มหาวิทยาลัยธรรมศาสตร์ เคยเป็นหัวหน้าสาขาวิชาการละครและริเริ่มโครงการจัดตั้ง คณะศิลปกรรมศาสตร์ มหาวิทยาลัยธรรมศาสตร์ นอกจากการสอน ตั้งแต่ พ.ศ. ๒๕๑๔ ยังได้เป็นผู้อำนวยการสร้าง ผู้กำกับการแสดง เขียนบท ออกแบบฉากและประพันธ์เพลง รวมถึงการร่วมแสดงละครเวทีโทรทัศน์ ภาพยนตร์ รูปแบบต่างๆ มากมาย

ท่านมีผลงานวิจัยและสร้างสรรค์ทั้งในและนอกประเทศ เช่น พัฒนาการและละครสมัยใหม่ กับสังคมไทย Dance, Drama and Theatre in Thailand : Process of Development and Modernization พิมพ์ที่โตเกียว โดย The Centre for East Asian Cultual Studies เขียนบทละครเวที และโทรทัศน์ให้มูลนิธิญี่ปุ่นเรื่อง “กระเรียนหิมะใน สุริยะคิมหันต์” เกี่ยวกับความสัมพันธ์ไทยกับญี่ปุ่น ตั้งแต่สมัยอยุธยาจนถึงปัจจุบัน อีกทั้งท่านยังได้รับรางวัล Lifetime Achievement Award ผู้มีคุณูปการแก่ละครเวทีและนาฏศิลป์ร่วมสมัย ประจำปี พ.ศ. ๒๕๕๖

ด้วยแรงบันดาลใจในการสร้างสรรค์ผลงานที่ว่าจะต้องให้ศิลปวัฒนธรรมไทยเป็นที่รู้จักและยอมรับ ในระดับสากลและต้องสนองคุณแผ่นดิน อีกทั้งยังต้องการให้เยาวชนไทยมีความสนใจในศิลปวัฒนธรรม ของไทย จึงสร้างสรรค์ผลงานจำนวนมาก ทั้งละครโทรทัศน์ ภาพยนตร์ ละครเวที และกำกับการแสดง เขียนบท เขียนคำร้องและทำนองเพลงประกอบละคร ดัดแปลงบทจากวรรณกรรมต่างประเทศ สร้างบท ผลงานทางวิชาการ ได้แก่ พัฒนาเทคนิควิธีการสร้างสรรค์ผลงานการแสดงโดยนำทฤษฎีและการปฏิบัติการแสดง กำกับการแสดง การอำนวยการสร้าง รวมไปถึงฉาก แสงสีเสียง ที่ทันสมัยมาใช้กับการแสดงละครเวทีที่เป็นบทแปลจากละคร วรรณกรรมทั้งของโลกและของไทย มีผลงานวิจัยเกี่ยวกับนาฏศิลป์และการละครไทย หลายฉบับ สารนิพนธ์ภาษาอังกฤษ หนังสือ ตำราเรียน และบทความสารนิพนธ์วิจัยภาษาไทยจำนวนมาก

**ศาสตราจารย์มัทนี รัตนิน**  จึงได้รับการยกย่องเชิดชูเกียรติเป็นศิลปินแห่งชาติ สาขาศิลปะการแสดง (ละครเวที) พุทธศักราช ๒๕๖๐



**คำประกาศเกียรติคุณ**

**นางสุรางค์ ดุริยพันธุ์**

**ศิลปินแห่งชาติ สาขาศิลปะการแสดง (คีตศิลป์) พุทธศักราช ๒๕๖๐**

**นางสุรางค์ ดุริยพันธุ์** ปัจจุบันอายุ ๘๐ ปีเกิดเมื่อวันที่ ๘ เมษายน พ.ศ. ๒๔๘๐ ที่บ้านดุริยประณีต กรุงเทพมหานคร สำเร็จการการศึกษาระดับมัธยมศึกษา ที่โรงเรียนเขมะสิริอนุสรณ์ กรุงเทพฯ เริ่มต้นทำงานเป็นครูสอนขับร้องเพลงไทยที่โรงเรียนราชินี ตั้งแต่ พ.ศ. ๒๕๐๒ ต่อมา พ.ศ. ๒๕๐๕ ได้บรรจุเข้าทำงาน ในฝ่ายจัดรายการโทรทัศน์ที่สถานีโทรทัศน์ไทยทีวีช่อง ๔ บางขุนพรหม จนกระทั่งเกษียณอายุในฝ่ายผลิตรายการโทรทัศน์ ไทยทีวีสีช่อง ๙ องค์การสื่อสารมวลชนแห่งประเทศไทย และเป็นอาจารย์สอนพิเศษวิชา ขับร้องเพลงไทยในสถาบันการศึกษาหลายแห่งจนถึงปัจจุบัน เริ่มเรียนขับร้องเพลงไทยตั้งแต่อายุ ๘ ขวบ จนมีความสามารถในการขับร้องออกงานกับวงดุริยประณีตได้อย่างดี เมื่อเข้าศึกษาที่โรงเรียนเบญจมราชาลัย ได้เข้าประกวดขับร้องเพลงไทยในงานกาชาดและงานศิลปหัตถกรรม ได้รับรางวัลชนะเลิศทั้งเพลงเดี่ยวและเพลงหมู่ต่อเนื่องกันหลายปี ได้รับพระราชทานรางวัลจากพระหัตถ์สมเด็จพระนางเจ้าสิริกิติ์ พระบรมราชินีนาถ จนบิดาและมารดาหันมาทุ่มเทถ่ายทอดกลวิธีการขับร้องเพลงไทยอย่างจริงจัง รวมทั้งได้ศึกษาเพิ่มเติมจากครูดนตรีหลายท่าน

นางสุรางค์ ได้รับการสนับสนุนจากคุณน้าสืบสุด ดุริยประณีต ให้เป็นนักร้องประจำวงประชันปี่พาทย์ดุริยประณีต มีความรู้ลึกซึ้งในการขับร้องเพลงหลายประเภท ไม่ว่าจะเป็นเพลงเกร็ด เพลงเถา เพลงละครขับเสภา เพลงหุ่นกระบอก มีผลงานในการบันทึกเสียง เริ่มต้นตั้งแต่ครั้งที่เรียนอยู่เขมะสิริอนุสรณ์ ได้รับ ความกรุณาจากหม่อมเจ้าพูนศรีเกษม เกษมศรี ซึ่งโปรดน้ำเสียงและการขับร้องของนางสุรางค์อย่างมากได้บันทึกเพลงในแถบบันทึกเสียงจำนวนมาก ต่อมาได้ขับร้องเพลงละคร เพลงเกร็ด บันทึกเสียงกับห้างแผ่นเสียงต่างๆ อาทิ ห้างแผ่นเสียงนารายณ์เหยียบกอบัว ห้างแผ่นเสียงโคลัมเบีย ห้างแผ่นเสียงคาเธ่ย์ เป็นต้น การขับร้องเพลงไทยของนางสุรางค์ได้เป็นแบบอย่างแก่ผู้สนใจศึกษาดนตรีไทยในมุมกว้างขึ้น โดยฝากเสียงขับร้องไว้กับแถบบันทึกเสียงคณะเสริมมิตรบรรเลงเผยแพร่ออกอากาศทางสถานีวิทยุมากกว่า ๑๐๐ เพลง นอกจากนี้ ยังมีงานบันทึกซีดีอีกมากมาย งานบันทึกเสียงเหล่านี้ เป็นทั้งหลักฐานประวัติศาสตร์ทางดนตรีไทยที่สำคัญ และเป็นแหล่งเรียนรู้แก่นิสิตนักศึกษาและผู้สนใจในวิชาการขับร้องเพลงไทยมายาวนานกว่า ๕๐ ปี

นอกจากจะเป็นผู้ที่มีความสามารถในการขับร้องเพลงไทยเดิมต่อสาธารณชนแล้ว ยังมีความรักในความเป็นครูผู้ถ่ายทอดความรู้แก่อนุชนมายาวนาน ได้ฝึกสอนวิชาขับร้องเพลงไทยให้แก่นักแสดงและผู้สนใจจำนวนมาก ผ่านรายการแนะนำการขับร้องเพลงไทย รายการดนตรีไทยเพชรล้ำค่า มีผลงานการสร้างสรรค์บทโทรทัศน์รายการรัตนสังคีต บทวิทยุรายการวรรณกรรมสังคีต บทวิทยุรายการอยู่อย่างไทย และในด้านการสอนวิชาขับร้องเพลงไทยให้สถาบันการศึกษาหลายแห่ง ได้ผลิตสื่อการเรียนที่เป็นทั้งเอกสารประกอบวิชาขับร้องเพลงไทยเอาไว้เป็นจำนวนมาก ถือเป็นครูแม่แบบในการขับร้องเพลงไทยทั้งในระบบการศึกษาและนอกระบบการศึกษาที่สำคัญท่านหนึ่ง นอกจากการสร้างนักร้องเพลงไทยเดิมรุ่นใหม่ขึ้นมาประดับวงการดนตรีไทยเป็นเวลายาวนานกว่าห้าทศวรรษแล้ว ยังได้ประพันธ์บทขับร้อง ทางร้องเพลงไทย และวิธีการฝึกหัดขับร้องที่นำไปต่อยอดความรู้ทางดนตรีไทยได้มากมาย

**นางสุรางค์ ดุริยพันธุ์** จึงได้รับการยกย่องเชิดชูเกียรติเป็นศิลปินแห่งชาติ สาขาศิลปะการแสดง (คีตศิลป์) พุทธศักราช ๒๕๖๐